તેમણે કહ્યું કે હિન્દુત્વથી દૂર થશો તો પોતાની ઓળખ કઈ રીતે આપશો ? એ ગુજરાતી, પંજાબી, મરાઠી, તમિળ, તેલુગુ, મલયાલી - આમ ભાષા બતાવે છે. અથવા બ્રાહ્મણ, ઠાકુર, કુર્મી વગેરે જાતિ બતાવે છે. નહીં તો બૌદ્ધ, જૈન, શીખ, શક્તિ, વૈષ્ણવ - પંથ બતાવે છે, પણ હિન્દુ નથી કહેતો. અને એનું પરિણામ એ આવે છે કે કરોડો હોવા છતાં આપણે અલગ અલગ દેખાઈએ છીએ. મુસલમાનોમાં પણ શિયા, સુન્ની, અહેમદિયા, નાયતા, વહોરા, ખોજા વગેરે અનેક ભાગ છે. પણ એ વિવિધતા આગળ નથી કરતો. એવું જ ઈસાઈ સમાજનું છે, પણ હિન્દુ પંથ, જાતિ, ભાષા આગળ કરે છે. પરિણામે મુસલમાનને લાગે છે કે દુનિયાના ૭૦ કરોડ મુસલમાનોની શક્તિ મારી પાછળ છે. ખ્રિસ્તીને લાગે છે કે દુનિયાના ૧૨૦ કરોડ ખ્રિસ્તી મારી સાથે છે, પણ હિન્દુને કદી લાગતું નથી કે આપણે ૬૦ કરોડ અને તે પણ એક જ દેશમાં છીએ. ગુજરાતી છું એમ કહેતાં જ ૬૦ કરોડમાંથી અઢી કરોડ બની જઈએ છીએ, જૈન કહેતાં ૬૦ લાખ અને બ્રાહ્મણ કહેતા જ ઘટીને ત્રણ કરોડ રહી જઈએ અને એમાં પણ કેટલા ભાગ છે.